Využiť služby rôznych zoznamovacích agentúr, novín či internetových stránok sa pokúšam už veľmi dlho, pričom známe klišé – nádej zomiera posledná – nestráca platnosť. No posledný zážitok na sociálnej sieti mi vyrazil dych.
V posledných rokoch sa aj na sociálnej sieti Facebook rozmohli všelijaké skupiny s názvom Zoznamka. Zo zvedavosti som sa pridal na niektoré z nich a najprv v tichosti sledoval, čo sa tam deje. Napriek nanajvýš rozpačitým dojmom – či už z hľadiska jazykovej alebo obsahovej úrovne diskutujúcich – som sa rozhodol pokúsiť o šťastie. Ide o akúsi Zoznamku, ktorá sľubuje 99,99 % úspešnosť, ak sa dobre pamätám. Najprv som vo svojom príspevku poprial všetko najlepšie do nového roka a krátko som napísal o sebe, odkiaľ som, koľko mám rokov, aké sú moje priority, ako by som sa charakterizoval, pričom som sa snažil byť stále pozitívny. Na partnerku som nedefinoval žiadne špeciálne očakávania, len že by mala byť mladšia.
Hoci nečakal som pochvalné komentáre, reakcie ma zaskočili. Najmiernejšie sa týkali spochybňovania môjho "mladíckeho" výzoru. Bol som obvinený z namyslenosti, ale to je ešte OK. Postupne však prichádzali zosmiešňujúce, hrubo arogantné až vulgárne komentáre. Samozrejme od ľudí, ktorí sa skrývali za falošné profily. Nechýbali ani nadávky typu "starý škaredý ch…".
A to, prosím, na platforme, kde by sa očakávala zdvorilá a láskyplná komunikácia, ktorí si ľudia založili, aby sa mohli zoznamovať. Čo je to za démonickú energiu, ktorá následkom mojej otvorenej, odvážnej (neskrýval som sa za falošný profil, prezentoval som sa oficiálnym menom a fotkou) a pozitívnej výzvy vyplaví na povrch také nenávistné až hysterické reakcie? Čím som tým úbohým zakomplexovaným človiečikom ublížil, že musia na mňa vylievať svoju hnusnú špinu? Odkiaľ sa koncentrujú tie najmizernejšie vrstvy spoločenskej spodiny, aby sa vrhli práve na môj dobre mienený status?
Veď logika, zdravý rozum a elementárne ľudské cítenie vravia, že keď sa mi niekto nepáči, vykašlem sa na neho nebudem na neho zbytočne nadávať. Nie, na slovenských FB-"zoznamkách" to tak nefunguje. Tam nadávanie na zoznamujúcich sa stalo národným športom. Čo je to za úbohé kultúrne bahno, za hrôzostrašnú nekultúrnosť, ktorá také dačo umožňuje!
A či je to fenoménom len v slovenskom prostredí? Netuším. Ale radšej sa ani dozvedieť nechcem.
Vzápätí po niekoľkých hodinách som svoj status stiahol a skupinu opustil. Keď už zoznamka, rozhodne nie na sociálnej sieti.